作者:李白
標題:贈王判官，時餘歸隱，居廬山屏風疊
內容:昔別黃鶴樓，蹉跎淮海秋。俱飄零落葉，各散洞庭流。中年不相見，蹭蹬遊吳越。何處我思君，天臺綠蘿月。會稽風月好，卻繞剡溪回。雲山海上出，人物鏡中來。一度浙江北，十年醉楚臺。荊門倒屈宋，梁苑傾鄒枚。苦笑我誇誕，知音安在哉。大盜割鴻溝，如風掃秋葉。吾非濟代人，且隱屏風疊。中夜天中望，憶君思見君。明朝拂衣去，永與海鷗群。